MEDDELELSE FRA KOMMISSIONEN om Irlands anmodning om at deltage i en del af bestemmelserne i Schengen-reglerne

(forelagt af Kommissionen)

I. Indledning

1. Ved protokollen om integration af Schengen-reglerne i Den Europæiske Union (herefter benævnt "Schengen-protokollen"), der er knyttet til Amsterdam-traktaten, bemyndigedes de medlemsstater, der har undertegnet Schengen-aftalerne, til at indføre et tættere indbyrdes samarbejde inden for disse aftalers og de dermed forbundne bestemmelsers anvendelsesområde. Dette samarbejde gennemføres inden for Den Europæiske Unions retlige og institutionelle ramme under overholdelse af de relevante bestemmelser i traktaten om Den Europæiske Union og traktaten om oprettelse af Det Europæiske Fællesskab.

I henhold til artikel 4, stk. 1, i Schengen-protokollen kan de to medlemsstater, der ikke var bundet af Schengen-reglerne, til enhver tid anmode om at deltage i nogle af eller alle disse regler.

Ved sin afgørelse af 29. maj 2000 imødekom Rådet Det Forenede Kongeriges anmodning om at deltage i en del af bestemmelserne i Schengen-reglerne (afgørelse 2000/365/EF) [1].

[1] EFT L 131 af 1.6.2000.

Ved brev af 16. juni 2000 til formandskabet for Rådet fremsatte den irske regering en anmodning om at deltage i en del af Schengen-reglerne om politisamarbejde og retligt samarbejde i straffesager, narkotikabekæmpelse og SIS (Schengen-informationssystemet).

Denne anmodning omhandler stort set de samme bestemmelser som dem, Rådet har givet Det Forenede Kongerige tilladelse til at deltage i.

2. I henhold til artikel 4, stk. 2, i Schengen-protokollen træffer Rådet afgørelse om en sådan anmodning med enstemmighed blandt de medlemsstater, der har undertegnet Schengen-aftalerne, og repræsentanten for den pågældende medlemsstats regering.

Ved erklæring nr. 45, som er knyttet til Amsterdam-traktaten, opfordrer de høje kontraherende parter Rådet til at høre Kommissionen, før det træffer afgørelse om en anmodning fremsat i henhold til artikel 4 i Schengen-protokollen.

På sit møde den 5. juli 2000 opfordrede De Faste Repræsentanters Komité (Coreper) formelt Kommissionen til at afgive denne udtalelse.

Kommissionen vil med den foreliggende udtalelse efterkomme denne opfordring.

II. Generelle betragtninger

3. Kommissionens udtalelse om Det Forenede Kongeriges anmodning består dels af "retningslinjer i forbindelse med anmodninger i henhold til artikel 4 i Schengen-protokollen" [2] (jf. bilag), dels af dens anvendelse af disse retningslinjer på Det Forenede Kongeriges anmodning.

[2] SEK(1999)1198 endelig.

Rådets afgørelse om Det Forenede Kongeriges anmodning afspejler i meget stor udstrækning disse retningslinjer. De er således i princippet stadig gældende.

Denne udtalelse er baseret på retningslinjerne, men afspejler også indholdet af Rådets afgørelse om Det Forenede Kongeriges anmodning.

III. Anvendelse af disse retningslinjer på Irlands anmodning om at deltage i visse bestemmelser i Schengen-reglerne

4. Under anvendelse af retningslinjerne og under hensyntagen til Rådets afgørelse om Det Forenede Kongeriges anmodning:

* noterer Kommissionen sig Irlands anmodning om at deltage i en del af Schengen-reglerne, og den er overbevist om, at dette samarbejde med tiden vil blive udvidet til også at omfatte aspekter af den frie bevægelighed, som er omfattet af Schengen-reglerne, således at Irland til sin tid vil deltage fuldt ud i dette samarbejde

* finder Kommissionen, at en sådan anmodning er en vigtig etape i virkeliggørelsen af målsætningen om udvikling af et område med frihed, sikkerhed og retfærdighed.

Kommissionen henstiller desuden til Rådet:

* at det imødekommer Irlands anmodning

* at det træffer en positiv afgørelse om alle elementerne i Irlands anmodning; i sin udtalelse om Det Forenede Kongeriges anmodning understregede Kommissionen, at delvis deltagelse ikke må forringe det velfungerende samarbejde mellem de medlemsstater, der har undertegnet Schengen-aftalerne; den understregede også, at delvis deltagelse skal vedrøre et sammenhængende hele af elementerne i regelsættet uden inddragelse af andre aspekter, som ikke er omfattet af denne afgørelse; da Kommissionen har bemærket, at den liste over bestemmelser i Schengen-reglerne, som Irlands anmodning omhandler, svarer til den liste over bestemmelser i afgørelse 2000/365/EF, som Det Forenede Kongerige fik tilladelse til at deltage i, finder den, at disse to kriterier er opfyldt

* at det træffer en afgørelse, der med de fornødne ændringer indeholder alle relevante bestemmelser i afgørelse 2000/365/EF, især bestemmelserne om de kompetente nationale myndigheder i udleveringsspørgsmål (artikel 3), om deltagelse i den fælles tilsynsmyndighed (artikel 4), om proceduren for gennemførelse af Schengen-reglerne (artikel 6, stk. 1, 2 og 4), om finansforordningerne (artikel 7, stk. 1), om afholdelse af omkostninger i forbindelse med de tekniske aspekter af Irlands delvise deltagelse i SIS (artikel 7, stk. 2), samt en bekræftelse af, at Irland uigenkaldeligt har meddelt Rådet, at man ønsker at deltage i alle de bestemmelser og initiativer, som bygger på Schengen-regelsættet, som Irland i medfør af denne rådsafgørelse har tilladelse til at deltage i (artikel 8, stk. 2).

5. Kommissionen bemærker endvidere:

- Kommissionen har noteret sig, at den irske anmodning i modsætning til Det Forenede Kongeriges anmodning og afgørelse 2000/365/EF ikke vedrører Schengen-bestemmelserne om forfølgelse over medlemsstaternes grænser (Schengen-aftalens artikel 40 og de efterfølgende artikler i det omfang, de omhandler dette emne). I denne forbindelse må man fastslå, at den Schengen-bestemmelse, som Det Forenede Kongerige og Irland får tilladelse til at deltage i, også gælder de to landes indbyrdes forhold. Kommissionen har forståelse for, at der er specielle hensyn, der indebærer, at man på nuværende tidspunkt må udelukke (anvendelse af) forfølgelse over grænsen mellem de to lande.

- Parallelt med afgørelse 2000/365/EF vil man i Rådets afgørelse om Irlands anmodning om at deltage i en del af bestemmelserne i Schengen-reglerne skelne mellem principaftalen om deltagelse og den faktiske gennemførelse af disse bestemmelser i Schengen-reglerne. Kommissionen mener, at Rådet, når det i henhold til artikel 6, stk. 1, i afgørelse 2000/365/EF og/eller den tilsvarende artikel i den forestående afgørelse om Irland skal fastsætte datoerne for gennemførelsen af de forskellige bestemmelser i Schengen-reglerne, bør vurdere muligheden af, at Det Forenede Kongerige og Irland samtidig gennemfører et element af Schengen-regelsættet under særligt hensyn til det "Common Travel Area", der findes mellem de to lande, for at sikre en regional sammenhæng i udviklingen af et område med frihed, sikkerhed og retfærdighed.

6. Denne udtalelse sendes til Rådet med henblik på dettes afgørelse vedrørende Irlands anmodning i henhold til artikel 4, stk. 2, i Schengen-protokollen, og til Europa-Parlamentet til orientering.

BILAG

Kommissionens retningslinjer i forbindelse med anmodninger i henhold til artikel 4 i Schengen-protokollen

[uddrag af Kommissionens udtalelse om Det Forenede Kongeriges anmodning om at deltage i en del af bestemmelserne i Schengen-reglerne, SEK(1999)1198 endelig udg.]

«5. Disse anmodninger skal først og fremmest evalueres på baggrund af den generelle målsætning, nemlig at opretholde og udvikle Den Europæiske Union som et område med frihed, sikkerhed og retfærdighed, idet der søges bevaret en passende balance mellem disse tre komponenter [3]. En positiv afgørelse vedrørende anmodninger om at deltage i nogle af eller alle Schengen-reglerne berører ikke Fællesskabets tilsagn om senest fem år efter Amsterdam-traktatens ikrafttræden at etablere instrumenter, der gør det muligt at nå dette mål.

[3] Se også Kommissionens meddelelse "Et område med frihed, sikkerhed og retfærdighed", KOM(1998)459 endelig, s. 10.

6. Med Schengen-protokollen er Schengen-reglerne blevet integreret i Den Europæiske Unions ramme: med forbehold af visse tilpasninger af Unionens institutionelle ramme har denne integration ikke givet anledning til en genforhandling af disse regler, som indtil da var blevet udarbejdet inden for rammerne af det tidligere mellemstatslige samarbejde. Efter Kommissionens opfattelse må en anmodning om deltagelse i henhold til artikel 4 i protokollen under ingen omstændigheder føre til en sådan genforhandling.

7. Under hensyntagen til protokollen om anvendelse af visse aspekter af artikel 7 A i traktaten om oprettelse af Det Europæiske Fællesskab på Det Forenede Kongerige og på Irland, som er knyttet til traktaten om Den Europæiske Union og til traktaten om oprettelse af Det Europæiske Fællesskab, giver artikel 4 i Schengen-protokollen Irland og Det Forenede Kongerige mulighed for at anmode om at deltage helt eller delvist i Schengen-reglerne. Man skal dog holde sig for øje, at der er tale om en helt speciel situation: i medfør af artikel 8 i samme protokol skal Schengen-reglerne nemlig accepteres i deres helhed af alle stater, der søger om optagelse i Den Europæiske Union.

8. Når en anmodning om at deltage i Schengen-reglerne, fremsat i henhold til artikel 4 i Schengen-protokollen, ikke vedrører hele dette regelsæt, men kun en del heraf, må en sådan delvis deltagelse ikke forringe det velfungerende samarbejde mellem de medlemsstater, der har undertegnet Schengen-aftalerne. En sådan anmodning skal derfor vedrøre et sammenhængende hele af elementerne i regelsættet, som kan fungere, uden at der er et retligt eller teknisk afhængighedsforhold mellem dette og andre aspekter, som ikke er omfattet af anmodningen.

9. Endelig må det ved anvendelsen af artikel 4 i Schengen-protokollen også sikres, at der tages hensyn til de mekanismer, som hidtil har medvirket til at opbygge den uundværlige gensidige tillid mellem partnerne i dette samarbejde. Det vil i den forbindelse være ønskeligt at opretholde sondringen mellem på den ene side en principbeslutning, ved hvilken Rådet imødekommer en anmodning om deltagelse i alle dens komponenter, og på den anden side den faktiske iværksættelse af en sådan beslutning. Iværksættelsen kunne ske etapevis, idet der især skal tages hensyn til de overgangsperioder, som [Irland] eventuelt vil have behov for, når det skal tilpasse sig det lovgivningsmæssige og tekniske plan.

10. Da det drejer sig om bestemmelsen af det territoriale anvendelsesområde for deltagelse i bestemte dele af Schengen-reglerne, skal der tages hensyn til: artikel 299 i traktaten om oprettelse af Det Europæiske Fællesskab; muligheden for at fravige herfra, hvis der eksisterer objektive begrundelser herfor; de protokoller, der er knyttet til Amsterdam-traktaten, navnlig protokollen om anvendelse af visse aspekter af artikel 7 A i traktaten om oprettelse af Det Europæiske Fællesskab på Det Forenede Kongerige og på Irland; samt det territoriale anvendelsesområde, der er bestemt for lignende instrumenter henhørende under afsnit VI i traktaten om Den Europæiske Union."